ମହିଳା, ଶିଶୁ ଡେସ୍କ ପ୍ରହସନ : ନ୍ୟାୟ ନ ଦେଇ ମହିଳାକୁ ଭୟଭୀତ କରାଉଛି ପୋଲିସ\nବାମରା, ୨୫। ୧୨ (ସ୍ବ.ପ୍ର.)-ସମ୍ବଲପୁର ଜିଲା ବାମରା ବ୍ଲକ ଉଚ୍ଚକାପାଟ ପଞ୍ଚାୟତ କେଛୁପାଣି- ବାରଗାଡ ଗ୍ରାମର ଜନୈକା ପୀଡିତା ମହିଳାଙ୍କୁ ନ୍ୟାୟ ନ ଦେଇ ବାରମ୍ବାର ଭୟ ଦେଖାଉଥିବା ଅଭିଯୋଗ କରାଯାଇଛି । ନ୍ୟାୟ ନ ପାଇ ମହିଳା ଜଣକ ବର୍ତ୍ତମାନ ସମ୍ପୂର୍ଣ୍ଣ ମର୍ମାହତ ହୋଇ ନିଜ ଅନ୍ତର ବ୍ୟଥା ଓ କଥା ଶୁଣାଇଥିଲେ।\nମହିଳା, ଶିଶୁ ଡେସ୍କ ପ୍ରହସନ : ନ୍ୟାୟ ନ ଦେଇ ମହିଳାକୁ ଭୟଭୀତ କରାଉଛି ପୋଲିସ\t December 25th, 03:46 AM December 25th, 03:46 AM\nବାମରା, ୨୫। ୧୨ (ସ୍ବ.ପ୍ର.)-ସମ୍ବଲପୁର ଜିଲା ବାମରା ବ୍ଲକ ଉଚ୍ଚକାପାଟ ପଞ୍ଚାୟତ କେଛୁପାଣି- ବାରଗାଡ ଗ୍ରାମର ଜନୈକା ପୀଡିତା ମହିଳାଙ୍କୁ ନ୍ୟାୟ ନ ଦେଇ ବାରମ୍ବାର ଭୟ ଦେଖାଉଥିବା ଅଭିଯୋଗ କରାଯାଇଛି । ନ୍ୟାୟ ନ ପାଇ ମହିଳା ଜଣକ ବର୍ତ୍ତମାନ ସମ୍ପୂର୍ଣ୍ଣ ମର୍ମାହତ ହୋଇ ନିଜ ଅନ୍ତର ବ୍ୟଥା ଓ କଥା ଶୁଣାଇଥିଲେ। ପ୍ରାପ୍ତ ବିବରଣୀ ଅନୁସାରେ, ସୁନ୍ଦରଗଡ ଜିଲା ବଡଗାଁ ଥାନା ରୁନ୍ଗା ଗ୍ରାମର ଚନ୍ଦ୍ରିକା ରଣା (୩୭) ଗତ ୨୦୦୨ ମସିହାରେ ଗୋବିନ୍ଦପୁର ଥାନା ଉଚ୍ଚକାପାଟ ପଞ୍ଚାୟତ କେଛୁପାଣି- ବାରଗାଡ ଗ୍ରାମର ଗୁଲବଦନ ରଣାଙ୍କ ପୁଅ ସୁଶିଲ (୪୦)ଙ୍କ ସହିତ ବୈଦିକ ରୀତିରେ ବିବାହ ସମ୍ପନ୍ନ ହୋଇଥିଲା। ବାହାଘରର ମାତ୍ର ୧୫ ଦିନ ପରେ ଆରମ୍ଭ ହୋଇଥିଲା ଘରୋଇ ହିଂସା । କଥା କଥାକେ ସ୍ବାମୀ ସୁଶିଲ ବିଭିନ୍ନ ବାହାନା ଦେଖାଇ ମାଡପିଟ ଓ ଗାଲିଗୁଲଜ କରି ଆସୁଥିଲେ । ଏପରିକି ଗରିବ ବାପା ଘରୁ ଆଣିଥିବା ଫ୍ୟାନ, ସିଲେଇ ମେସିନ୍, ସାଇକେଲ, ଟିଭି ଓ ବାସନ କୁସନ ଆଦି ବିକ୍ରି କରି ମଦ ପିଇ ଦେଇଥିବା ଅଭିଯୋଗ କରିଛନ୍ତି ପୀଡିତା ଚନ୍ଦ୍ରିକା ରଣା । କେବଳ ସେତିକି ନୁହେଁ ଘରେ ଅଛନ୍ତି ସମ୍ପୂର୍ଣ୍ଣ ଭିନ୍ନକ୍ଷମ ଶ୍ୱଶୁର ଗୁଲବଦନ (୭୦) ଓ ଜଣେ ପିଉସୀ ଶାଶୁ (୬୫) । ସେମାନଙ୍କ ସେବା ଶୁଶ୍ରୁଷା କରିବା ବ୍ୟତିତ ଘର କାମ କରିବା ପରେ ମଧ୍ୟ ସ୍ବାମୀଙ୍କ ଠାରୁ ପ୍ରାୟ ପ୍ରତିଦିନ ମାଡ ଖାଇଥାନ୍ତି । ଗତ ୩ ରୁ ୪ ଦିନ ତଳେ ସୁଶିଲ ଘର ରଖାଯାଇଥିବା ପିଡିଏସ ଚାଉଳକୁ ବିକ୍ରି କରି ଦେବାରୁ ଗଣ୍ଡଗୋଳ ହୋଇଥିଲା। ଏଥିରେ ସୁଶିଲ ନିଜ ସ୍ତ୍ରୀକୁ ପ୍ରବଳ ମାଡ ମାରିଥିଲେ । ଏହାକୁ ନେଇ ଗତ ବୁଧବାର ଚନ୍ଦ୍ରିକା ଅଭିଯୋଗ କରିବା ପାଇଁ ପହଞ୍ଚତ୍ଥିଲେ ଗୋବିନ୍ଦପୁର ଥାନାକୁ । ଥାନାରେ ଥିବା କେତେକ ପୋଲିସ ଅଧିକାରୀ ନାମ ଓ ଠିକଣା ଲେଖି ତାଙ୍କୁ ଫେରାଇ ଦେଇଥିଲେ। ଏହାର ୨ରୁ୩ ଦିନ ପରେ ପୁଣି ତାଙ୍କ ଉପରେ ଅତ୍ୟାଚାର ହେବା ପରେ ଶନିବାର ପୂନର୍ବାର ଥାନାକୁ ଆସି ଗୁହାରି କରିଥିଲେ । ହେଲେ ଯଥା ପୂର୍ବ ତଥା ପରଂ ନ୍ୟାୟରେ ଥାନାରେ କେହି ହେଲେ ସାହାଯ୍ୟ ସହଯୋଗ ନ କରି ଓଲଟା ଭୟଭୀତ କରିଥିବା ଅଭିଯୋଗ କରାଯାଇଛି। ମହିଳା ଜଣକ ନିଜ ସ୍ବାମୀଙ୍କ ନାମରେ ଅଭିଯୋଗ କରି ଦଣ୍ଡ ଦିଆଯାଉ ବୋଲି କହିବାରୁ, ତୋ ସ୍ବାମୀକୁ ଗିରଫ କରି ଜେଲ ପଠାଇଦେଲେ ତୋର କଣ ଲାଭ ହେବ, ଓଲଟିଆ ସେ ଜେଲରୁ ବାହାରିଲେ ତତେ ଜୀବନରେ ମାରି ଦେବ ବୋଲି ଜନୈକ ପୋଲିସ ଅଫିସର ଧମକ ଦେଇଥିଲେ ବୋଲି ପ୍ରକାଶ କରିଛନ୍ତି । ଏହା ଶୁଣି ହତାଶ ହୋଇ ସେ ଚାଲିଚାଲି ଏକୁଟିଆ ନିଜ ଘରକୁ ଫେରି ଯାଇଥିଲେ । ଆମ ପ୍ରତିନିଧି ତାଙ୍କ ଘରକୁ ଯାଇ ବୁଝାସୁଝା କରିବାରୁ, ମୋ ପ୍ରତି ଅନ୍ୟାୟ ଅତ୍ୟାଚାର ହେଉଥିଲେ ମଧ୍ୟ ଗାଁ ଲୋକେ କି ପୋଲିସ କେହି ମତେ ସାହାଯ୍ୟ କଲେ ନାହିଁ । ମୁଁ ମଲା ପରେ ମୋର ଅତ୍ୟାଚାରୀ ସ୍ବାମୀକୁ ପୋଲିସ ଗିରଫ କରିବ ବୋଲି କହି କାନ୍ଦି ପକାଇଥିଲେ। ଉଲ୍ଲେଖଯୋଗ୍ୟ ଯେ, ମହିଳା ଓ ଶିଶୁଙ୍କୁ ପ୍ରକୃତ ନ୍ୟାୟ ଉଦ୍ଦେଶ୍ୟରେ ସ୍ବତନ୍ତ୍ର ଡେସ୍କ ଖୋଲାଯାଇଥିଲେ ମଧ୍ୟ ଗୋବିନ୍ଦପୁର ଥାନାରେ ଏହା ଏକ ପ୍ରହସନ ପାଲଟିଥିବା ମନେ ହେଉଛି । ଏହିଭଳି ହେଲେ ପୋଲିସ ପ୍ରଶାସନ ଉପରୁ ଭରସା ଉଠିଯିବା ସ୍ବାଭାବିକ ବୋଲି ବୁଦ୍ଧିଜିବୀ ମହଳରେ ଚର୍ଚ୍ଚା ହୋଇଛି । ଏ ସମ୍ପର୍କରେ ଭାରପ୍ରାପ୍ତ ଥାନା ଅଧିକାରୀ ପ୍ରାଣନାଥ ନାୟକଙ୍କୁ ପଚାରିବାରୁ ଘଟଣା ବିଷୟରେ କିଛି କହିପାରିବି ନାହିଁ ବୋଲି କହିଥିଲେ ।
